**Education City** on (arab. المدينة التعليمية‎) on 12 neliökilometrin laajuinen kampusalue Al-Rayyanissa Qatarissa.

Qatar Foundation aloitti vuonna 1996 projektin Education Cityn rakentamiseksi. Sitä alettiin rakentaa aavikolle kaupungistuneen alueen ulkopuolelle. Kampusalue on aidattu yhteisö, johon ei pääse kuin opettajat, muut työntekijät ja opiskelijat. Alue on myös tarkoitettu vain opiskelukäyttöön, ja se on melko autiona iltaisin ja viikonloppuisin.

Education City on arkkitehtuuriltaan teknologisesti kehittynyt ja monumentaalinen. Siellä on koulurakennusten lisäksi muun muassa Qatarin kansalliskirjasto, moskeija, modernin taiteen arabialainen museo Mathaf, ratsastuskeskus Al Shaqab, stadion ja golfkenttä.

Education Cityssä toimii kahdeksan yliopistoa. Hamad ibn Khalifa -yliopisto on qatarilainen, ja muut ovat ulkomaalaisia. Kampusalueen toimijoita ovat Carnegie Mellon-, [[Georgetownin yliopisto|Georgetown], Northwestern, Texas A&M, Virginia Commonwealth, Cornell ja HEC Paris. Texas A&M University päätti vuonna 2024 lopettavansa Qatarin-yksikkönsä toiminnan vuoteen 2028 mennessä.

Education Cityn perustaminen on osa Qatarin tavoitetta siirtyä hiilivetyvoittoisesta taloudestaan kohti tietotalouspohjoista taloutta. Qatar käyttää noin 2,8 prosenttia bruttokansantuotteestaan kampusalueen kehittämiseen ja tutkimukseen siellä. Qatar Foundation tukee Education Cityssä toimivia yliopistoja, ja vuonna 2014 se käytti 320 miljoonaa Yhdysvaltain dollaria kampusalueeseen. Cornellin yliopistolle se lupasi ensimmäiseltä kymmeneltä vuodelta (2001–2011) 750 miljoonaa Yhdysvaltain dollaria, jos se perustaa sinne lääketieteellisen tiedekunnan.

Qatar on halunnut myös sitouttaa kansalaisiaan pysymään Qatarissa. Ennen Education Cityn rakentamista iso osa qatarilaisista miehistä muutti korkeakouluopiskeluja varten erityisesti Yhdysvaltoihin eikä heistä monikaan palannut takaisin Qatariin. Education Cityn opiskelijoista valtaosa onkin qatarilaisia: Virginia Commonwealthin opiskelijoista 80 prosenttia, Texas A&M:n 50 prosenttia ja Georgetownin 30–40 prosenttia.

Education Cityä on kritisoitu monien muiden Qatarin suurprojektien tavoin siitä, että sitä esitetään hyväntahtoisen emiirin suurena visiona, vaikka Qatar on autoritaarinen valtio. Qatar käyttää Education Cityä myös esimerkiksi urheilun suurapahtumien tavoin oman julkisuuskuvan brändäykseen. Yhdysvaltalaiset yliopistot ovat luvanneet, että Qatarin toimipisteissä on samanlainen akateeminen vapaus kuin Yhdysvalloissakin. Education Cityssä opettaneen Geoff Harknessin mukaan vapaus on kuitenkin näennäistä ja siellä harjoitetaan siksi huomattavasti itsesensuuria ja Qatarin hallitus on toisinaan myös sensuroinut oppimateriaaleja. Harkinsin mukaan koko ajan oli huolena väärien asioiden tai mielipiteiden esittäminen, mikä saattaisi johtaa karkotukseen. Lisäksi esimerkiksi kampusalueen moskeijassa on säännöllisesti puhumassa islamisteja, jotka demonisoivat kristittyä ja juutalaisia.

Lähteet
-------

1. ↑  Education City in Qatar Qatar Foundation. Viitattu 17.2.2024. (englanniksi)
2. ↑  Rizzo, s. 1526.
3. 1 2  Rizzo, s. 1527.
4. 1 2  Discover Education City Education City. Viitattu 17.2.2024. (englanniksi)
5. ↑  Kate McGee: Texas A&M University to close Qatar campus *The Texas Tribune*.  9.2.2024. Viitattu 17.2.2024. (englanniksi)
6. 1 2  Education City President and Fellows of Harvard College. Viitattu 17.2.2024. (englanniksi)
7. 1 2  Buckner, s. 160–161.
8. ↑  Rizzo, s. 1528.
9. ↑  Patrick Jack: World Cup Raises Issues of Academic Freedom *Inside Higher Ed*.  30.11.2022. Viitattu 17.2.2024. (englanniksi)
10. ↑  Jamie Dettmer: Are US Schools Turning a Blind Eye to Radical Qatari Preachers? *VOA News*.  2.5.2016. VOA. Viitattu 17.2.2024. (englanniksi)